Фэст Віктара Маразевіча "Бітлз назаўжды" быў адным з самых маштабных опэн-эйраў у Беларусі і адным з самых значных трыб’ют-фэстаў у свеце, прысвечаных ліверпульскай чацвёрцы. Яго блаславіў Пол Макартні, падтрымлівала амбасада Вялікабрытаніі ў Беларусі. Рэкорд па наведвальнасці быў пастаўлены ў 2008 годзе, калі канцэрт у Лагойску наведалі 16 500 гледачоў. Тады фэст падтрымаў расійскі бровар "Балтика", планы былі зрабіць дзею яшчэ больш маштабнай. Але ў наступным годзе нечакана было заяўлена пра адмену фэсту. Прычына — змены ў законе аб масавых мерапрыемствах у Беларусі, а таксама ўвядзенне новых мытных пошлін на ўвоз шматлікіх тавараў у рэспубліку. Праз гэта асноўныя спонсары адмовілі ў падтрымцы.